钦定古今图书集成/方舆汇编/边裔典/第114卷 > 《河套事宜》前人
## 钦定古今图书集成/方舆汇编/边裔典/第114卷 > 《河套事宜》前人

天顺五年冬，虏酋阿罗出渡河入套，寇延绥。河套周
回三面，阻黄河，土肥饶，可耕桑，切近陕西榆林堡，东
至山西偏头关，西至宁夏镇，东西几二千里，南至边
城，北至黄河。远者八九百里，近者二三百里，即周之
朔方，秦之取匈奴河南地，汉之定襄郡，赫连勃勃、赵
元昊之所据以为国者也。唐三受降城在河套北黄
河之外。元《东胜》在受降城之东。国初，虏遁河外，居漠
北，延绥无事。正统以后，浸失其险，虏始渡河来犯。近
边镇守都督王祯始筑榆林堡城，设法御之，筑瞭望
墩台，创沿边一带营堡，累增至二十四所。岁调延安、
绥德、庆阳三卫官军分戍，而河南、陕西客兵助之。列
营积粮，以遏寇路。景泰初，虏犯延庆，“不敢深入。天顺
初，阿罗出掠我边人以为乡导，遂知河套所在，入居
其中，以伺机便，不时出没，遂为边境剥虏之害矣。”按：
自秦蒙恬逐匈奴，取河南地。汉武帝用主父偃策，言，
河南地肥饶，外阻河，乃立朔方郡，因河为固。后赫连
勃勃、李继迁皆据此地，雄于北方。元昊继之，遂称夏
帝，据河南之州九，皆“在今套中。”《宋史》称“其地饶五谷，
尤宜稻麦。”《淑园杂记》谓：“近时关中大饥，流民入其中
求活者甚众，逾年才复业。”《九边图》亦谓“彼时虏少过
河，军士得耕牧套内，益以樵采围猎之利，地方富庶，
称雄镇焉。”此数言凿凿皆实也。叶文庄议乃谓不可
驻牧耕种，未之究矣。况中国守边，皆营屯在内，而拒
戎虏“于其外，今河套花马池一带，则虏反入吾之内，
而吾宁夏之屯反守其外焉，不亦倾乎？”呜呼！唐张仁
愿犹能筑三受降城于北，以绝虏南寇路，而我朝能
因河为固，以守河南，而使虏得入据为巢穴，以为关
陕无穷之害，我朝将有愧前代矣。